Φυσικά, μια γυναίκα με αυξημένη πίεση μπορεί να γεννήσει ένα υγιές μωρό, αλλά χρειάζεται περισσότερη προσοχή και συνεχής έλεγχος της πίεσης προκειμένου να αποφευχθούν επιπλοκές που θα μπορούσαν να θέσουν σε κίνδυνο τη ζωή της μητέρας αλλά και του βρέφους. Τέτοιες ανεπιθύμητες επιπλοκές μπορεί να είναι, η μειωμένη νεφρική λειτουργία της μητέρας, ο πρόωρος τοκετός ή η γέννηση βρέφους με μειωμένο σωματικό βάρος.
Μπορεί μια γυναίκα να αποκτήσει υπέρταση κατά την διάρκεια της εγκυμοσύνης;
Ναι, η υπέρταση μπορεί να προκληθεί κατά την διάρκεια της κύησης και συνήθως υποχωρεί μετά τον τοκετό. Μπορεί, όμως να αυξήσει τον κίνδυνο ανάπτυξης υπέρτασης για την γυναίκα αργότερα στην ζωή της αλλά και να δημιουργήσει επιπλοκές κατά την εγκυμοσύνη, όπως είναι η προεκλαμψία.
Τι είναι η προεκλαμψία και τι επιπλοκές μπορεί να επιφέρει;
H προεκλαμψία σχετίζεται με υψηλή αρτηριακή πίεση της μητέρας κατά την εγκυμοσύνη, η οποία προκαλεί προβλήματα στην νεφρική λειτουργία της και αύξηση της αποβολής πρωτεϊνών από τα ούρα. Εάν, η κατάσταση αυτή δεν αντιμετωπιστεί άμεσα αυτό μπορεί να έχει πολύ σοβαρές επιπλοκές,  όπως επιληπτικές κρίσεις για την μητέρα, μειωμένο βάρος βρέφους, πρόωρη γέννα ή και θνησιμότητα του βρέφους ή της μητέρας. Στην Αμερική η προεκλαμψία θεωρείται η δεύτερη αιτία μητρικής θνησιμότητας κατά την εγκυμοσύνη και μέχρι σήμερα δεν υπάρχει τρόπος πρόβλεψης αυτής, ενώ η μόνη αποτελεσματική θεραπεία είναι ο τοκετός του μωρού. Ως αποτέλεσμα, εφόσον μια γυναίκα εμφανίσει προεκλαμψία το μόνο που μπορεί να κάνει ο ιατρός είναι να παρακολουθεί στενά την κατάσταση της ώστε να προλάβει τυχόν επιπλοκές.